Dr. Sead Turčalo, vanredni profesor, predsjednik

Dr. Damir Kapidžić, vanredni profesor, mentor, član

Dr. Hamza Karčić, vanredni profesor, komentor, član

Sarajevo, 24.03.2023. godine

**VIJEĆU FAKULTETA POLITIČKIH NAUKA**

**UNIVERZITETA U SARAJEVU**

Na osnovu člana 59., stavka m), Statuta Univerziteta u Sarajevu, a sukladno sa odredbama članaka 36, 40, 41, 42 i 43. Pravila studiranja za treći ciklus studija Univerziteta u Sarajevu, Senat je na 54. redovitoj sjednici održanoj 25.01.2023. godine donio Odluku o obrazovanju Komisije za ocjenu radne verzije doktorske disertacije kandidata Mirnesa Kovača, MA pod naslovom **ODNOSI BOSNE I HERCEGOVINE SA KRALJEVINOM SAUDIJSKOM ARABIJOM I INVOLVIRANJE SJEDINJENIH AMERIČKIH DRŽAVA,** u sastavu:

**Dr. Sead Turčalo, vanredni profesor, predsjednik**

**Dr. Damir Kapidžić, vanredni profesor, mentor, član**

**Dr. Hamza Karčić, vanredni profesor, komentor, član**

Sukladno člankom 41. Pravila studiranja za treći ciklus studija na Univerzitetu u Sarajevu, dana 13.02.2023. godine zakazana je i održana prezentacija radne verzije doktorske disertacije doktoranda Mirnesa Kovača. Doktorand je članovima Komisije u navedenom sastavu iznio cjelovito i iscrpno obrazloženje svoje radne verzije projekta doktorske disertacije tako što je doveo u vezu očekivane i ostvarene rezultate istraživanja, te potom predstavio zaključke. Komisija je bila jednoglasna u ocjeni projekta doktorske disertacije kao izrazito aktualne gdje je naglašena vrijednost i značaj istraživanja procesa stvaranja vanjske politike između Bosne i Hercegovine i Kraljevine Saudijske Arabije, te utjecaja na vanjsko-politički angažman Sjedinjenih Američkih Država koji su ranije zanemarivani. Nakon detaljne prezentacije, članovi komisije dali su neznatne primjedbe i sugestije za dopune i ispravke rada, prvenstveno kako bi se jasnije istakla dva ključna poglavlja disertacije, te se kroz zaključak rada naglasila veza između glavne i pomoćnih hipoteza i odabranih teorijskih okvira. Doktorand je uvažio sugestije Komisije i dostavio korigiranu verziju rada koja je upućena Univerzitetu na softversku provjeru, tj. detekciju plagijarizma. Poslije pažljivog uvida u dostavljeno izvješće softverske provjere iz koga je vidljivo da se radi o neupitno autentičnom tekstu, Komisija je na osnovu članka 43. stav (1) Pravila studiranja za treći ciklus studija na Univerzitetu u Sarajevu sačinila sljedeće

**I Z V J E Š Ć E**

**1. Životopis doktorskog kandidata:**

**Mirnes Kovač**rođen je 29.12.1975. godine u Zenici, Bosna i Hercegovina, a danas živi i radi u Sarajevu. Završio je Gazi Husrev-begovu medresu 1996. godine i Fakultet islamskih nauka Univerziteta u Sarajevu 2001. godine. Potom, 2005. godine, magistrira iz međunarodnih odnosa na Sveučilištu Sussex u Velikoj Britaniji. Od 2005. godine, radi u redakciji I.I.N. Preporod kao novinar i urednik u redakciji. U dosadašnjem stručnom i znanstvenom radu surađivao je na više znanstvenih i istraživačkih projekata u Bosni i Hercegovini i inozemstvu, te je učestvovao na brojnim međunarodnim konferencijama posvećenim Bliskom istoku, islamu i muslimanima u Europi. Objavio je autorsku knjigu *Opsada islama* 2014. godine, zbirku intervjua sa najznačajnijim misliocima o islamu na Zapadu i u muslimanskom svijetu (Buybook, Sarajevo i Zagreb). Objavio je desetak prijevoda radova sa engleskog jezika na bosanski iz oblasti islamistike, povijesti religija, međunarodnih odnosa  i drugog, kao i brojne članke, intervjue i analize  iz oblasti politike Bliskog istoka i Balkana u domaćim i svjetskim medijima. Autor je prvog izvješća o Bosni i Hercegovini za prvo izdanje Brillovog godišnjaka *Muslimani u Europi*, 2009. godine. Od nagrađenih radova se izdvajaju autorski rad i projekt-knjiga međureligijskog karaktera *One Book For Peace* koja je nastala u suradnji Međureligijskog vijeća BiH i Agencije New Moment iz Beograda, a koja nagrađena je sa 5 lavova (jedan zlatni, dva srebrena i jedan brončani)  na međunarodnom festivalu kreativnih ideja "CannesLions" u Cannesu, Francuskoj, 2017. godine. Doktorske studije, istraživačko polje političkih znanosti, upisuje na Fakultetu političkih nauka Univerziteta u Sarajevu 2019. godine, te završava sve predmetne obveze u predviđenom roku sa prosjekom ocjena 10,00.

**2. Prikaz sadržaja doktorske disertacije:**

Doktorska disertacija doktoranda Mirnesa Kovača *Odnosi Bosne i Hercegovine sa Kraljevinom Saudijskom Arabijom i involviranje Sjedinjenih Američkih Država* samostalno je znanstveno djelo koje čini spoj teorijskog i empirijskog istraživanja, sa značajnim sastavnim dijelom povijesnog istraživanja. U disertaciji se u širem značenju analizira međusobni utjecaj vanjskih politika tri države, te utjecaj pojedinaca u stvaranju vanjskih politika u trenucima krize. Kontekst je Bosna i Hercegovina u 1992. godini i potreba da se među državama u svijetu, prvenstveno u SAD, dobije podrška za samostalnu i neovisnu Bosnu i Hercegovinu i njenu borbu za samostalnost i cjelovitost. Kroz rad se dokazuje značajan ali izrazito neformalan utjecaj Kraljevine Saudijske Arabije u mijenjanju vanjske politike SAD-a, kako bi podržale Bosnu i Hercegovinu. Povijesno-empirijska studija daje značajan doprinos ovoj slabo istraženoj temi, kao i studiji neformalnog i personaliziranog utjecaja u vanjskopolitičkoj analizi.

Disertacija je pisana na 243 stranice teksta, uz dodatak 13 stranica priloga. U popisu literature navedeno je 282 bibliografskih jedinica od čega su: 80 knjiga i studija, 162 znanstvenih i stručnih radova u časopisima i zbornicima, 11 internet izvora, te 29 izvora arhivske građe. Izvori su na bosanskom, hrvatskom, srpskom, engleskom i arapskom jeziku. Uz navedeno je sprovedeno i 12 strukturiranih intervjua. Doktorska disertacija se sastoji od cjelina *Uvoda, Metodologiji i hipotetičkog okvira istraživanja, Zaključnih razmatranja, Izvora i literature, te Priloga*, kao i poglavlja: *Kraljevina Saudijska Arabija – skica političke historije; Bosna i Hercegovina i raspad Jugoslavije; Odnosi Sjedinjenih Američkih Država prema Bosni i Hercegovini; Odnosi Kraljevine Saudijske Arabije prema Bosni i Hercegovini; Involviranje Sjedinjenih Američkih Država i uloga Kraljevine Saudijske Arabije; Diplomatski odnosi i pomoć nakon Daytona*.

U **Uvodu** disertacije, koje je označeno kao **prvo poglavlje**, predstavljeni su razlozi odabira i značaja teme disertacije, kako u povijesnom kontekstu odnosa Bosne i Hercegovine i Kraljevine Saudijske Arabije, tako i kroz suvremeni odnos dviju država. Ukratko, doktorand prvo piše o povijesnim vezama Bosne i Hercegovine i Kraljevine Saudijske Arabije koje sežu još u doba Osmanskog carstva. U radu se osvrće na osmanlijska osvajanja Bosne 1463. godine, koja su također obuhvaćala i dijelove Arabije. Muslimani iz Bosne već u 16. stoljeću putuju na hodočašća u gradove Mekku i Medinu, što je ostavilo trag u povijesnim zapisima. Spominje se emigracija pojedinih obitelji iz Bosne u Saudijsku Arabiju, kao i osmanski upravitelji na arapskom poluotoku porijeklom iz Bosne. Potom se osvrće na suvremene političke odnose između Sjedinjenih Američkih Država, Kraljevine Saudijske Arabije i Bosne i Hercegovine u periodu od 1992. do 1995. godine, te njihovoj suradnji u zaustavljanju rata i postizanju mirovnog sporazuma u Daytonu. Fokus se stavlja na teorijske obrasce realizma, konstruktivizma i idealizma u međunarodnim odnosima kao primjenjivim obrascima pri analizi ovog konkretnog slučaja. Također se raspravlja o povijesnom revizionizmu i zamjeni teza koje su se pojavljivale na međunarodnoj sceni, a koje su usmjerene protiv Bosne i Hercegovine. Disertacija se kroz uvodno izlaganje čvrsto pozicionira u polje političkih znanosti, sa interdisciplinarnim fokusom na političku historiografiju i vanjskopolitičku analizu.

U **drugom poglavlju** su predstavljeni metodologija i hipotetički okvir istraživanja, te teorijsko istraživački okvir rada. Ovo poglavlje djelomično prati tipičnu strukturu doktorskih radova, te sadrži određenje predmeta i problema istraživanja (uz njihovo vremensko, prostorno i disciplinarno određenje), ciljeve istraživanja (znanstvene, društvene i njihovu opravdanost), metodološkog pristup istraživanju, načine prikupljanja podataka, te hipotetički okvir istraživačkog rada. Glavna hipoteza rada glasi „Kraljevina Saudijska Arabija se rukovodila realpolitikom Sjedinjenih Američkih Država i američkom idejom podrške Bosni i Hercegovini, a ne stvaranjem nove političke realnosti na terenu.“ Popraćena je sa šest pomoćnih hipoteza od kojih se svaka dotiče jasno određenog historiografskog ili vanjskopolitičkog okvira. Ovo poglavlje također sadrži teorijski okvir istraživanja koji se zasniva na politološkim teorijama međunarodnih odnosa i komparativne politike, te pristupima iz vanjskopolitičke analize. Kao glavni teorijski obrasci iz međunarodnih odnosa koji se koriste u radu navode se idealizam (Burchill et al.; Bull; Fukuyama), realizam (Morgenthau; Waltz; Krasner), te konstruktivizam (Wendt; Risse; Reus-Smit). Empirijski dio rada također koristi pristupe iz oblasti vanjskopolitičke analize, posebice fokus na pojedince kao aktere u stvaranju politika (Hudson; Day; Hill), te „two-level-game“ kao mehanizam višerazinske povezanosti donošenja međunarodnih i unutarnjopolitičkih odluka (Putnam).

U **trećem poglavlju** se daje pregled političke povijesti Kraljevine Saudijske Arabije. Ovo poglavlje je značajno jer čitaoca uvodi u svijet politike Bliskog istoka, te u obrasce političkog djelovanja kroz značajne pojedince i neformalno djelovanje izvan institucija. Osim pregleda osnivanja i povijesno-političke posebnosti Kraljevine Saudijske Arabije kao države u suvremenom svijetu, daje se detaljan uvid u razvitak države i državnosti Kraljevine, prvenstveno kroz pregled djelovanja saudijskih kraljeva. Teme koje se spominju uključuju formativna prva tri desetljeća i političko djelovanje Kralja Ibn Sauda; uspostavu saudijskog monarhijskog sustava; začetak američko-saudijskih odnosa i izazovi nastali nakon Drugog svjetskog rata; značaj islama i ispreplitanje islamskoga i arapskoga identiteta; osnivanje Organizacije islamskih država; naftni embargo 1973. godine; te strateška budućnost Kraljevine kroz Viziju 2030. Poglavlje zaključuje sa pregledom odnosa saudijskih kraljeva i Bosne i Hercegovine.

U **četvrtom poglavlju** se u kratkim crtama daje pregled druge države koja je značajna za ovaj rad, Bosne i Hercegovine. Poseban fokus je na period raspada Jugoslavije i osamostaljenja BiH. Iako je znanstvenoj publici u Bosni i Hercegovini sadržajem dobro poznato, izlaganje u ovom poglavlju je potrebno kako bi se razumio kontekst saudijskoga djelovanja i prijetnja pod kojom se Bosna i Hercegovina nalazila pred početak rata, i tijekom rata. Poglavlje počinje sa ekonomskom i političkom krizom 1980-tih godina koja je dovela do urušavanja legitimiteta jednostranačke vladavine i otvorila put ka demokratizaciji, ali i ka jačanju rušilačkog nacionalizma. Bosna i Hercegovina se kontekstualizira u središtu krize Jugoslavije, ne samo geografski već i politički. Raspravlja se o odnosu realnosti i propaganda u vrijeme političkih i društvenih promjena koje rezultiraju prvim višestranačkim izborima i bosanskohercegovačkim referendumom o neovisnosti koji je bio i svojstven trenutak početka rata u državi.

U **petom poglavlju** prate se odnosi Sjedinjenih Američkih Država prema Bosni i Hercegovini za vrijeme rata, kao i odnosi bliskih saveznika SAD-a, prvenstveno Francuske. Doktorand napominje da na početku rata nisu postojale jake veze između BiH i SAD, bilo povijesne ili po iseljeništvu, niti bilo kakvi međusobni interesi. Poglavlje počinje sa izlaganjem rasprava oko američkog priznanja neovisnosti Bosne i Hercegovine, uloge pojedinih političara u SAD, kao i politike administracije predsjednika Busha prema ratu u Bosni i Hercegovini. Slijedi detaljna rasprava o percepciji rata i mogućeg učešća SAD u zaustavljanju rata kroz analizu kroz političke debate, viđenje američkog javnog mnijenja i politiku administracije predsjednika Clintona prema BiH. U širem kontekstu internacionalizacije konflikta u BiH se potom govori o različitim ulogama SAD i saveznika u debatama o ukidanju embarga na naoružanje na prostoru bivše Jugoslavije, te o utjecaju i značaju SAD u pregovaranju Vašingtonskoga sporazuma. Doktorand postavlja pitanje o faktorima koji su utjecali na promjenu stava Clintonove administracije u SAD-u i koji su rezultirali jačem involviranju u rat u Bosni i Hercegovini. Ovdje se jasno prikazuje politička povijest vanjskopolitičkog djelovanja bosanskohercegovačke diplomacije u nastanku, skupa sa utjecajnim faktorom vanjske politike arapskih država, prvenstveno Kraljevine Saudijske Arabije, ili kako to doktorand naziva „arapskim prijateljima“. Kao rezultat američka diplomacija preuzima mnogo aktivniju ulogu, što dovodi do dinamike snažnijeg političkog i vojnog involviranja i kroz NATO snage. Kroz analizu se jasno pokazuju faktori koji su doveli do usklađivanja diplomacije i sile što je značajno doprinijelo okončanju rata kroz Daytonski mirovni sporazum. Analiza procesa koji je pokrenuo zajedničko djelovanje bosanskohercegovačke i saudijske diplomacije će se analizirati u naredna dva poglavlja.

U **šestom poglavlju**, koje je ključno poglavlje disertacije i predstavlja originalni i izrazito značajan znanstveni doprinos, doktorand analizira odnose Kraljevine Saudijske Arabije prema Bosni i Hercegovini. Poglavlje prati napore bosanskog rukovodstva da internacionalizira jugoslavensku krizu kroz ostvarivanje kontakta i sastanaka sa pojedincima i političarima u Europi i SAD, te brojnim državama muslimanskog svijeta. Izravne kontakte sa Kraljevinom Saudijskom Arabijom nije bilo lako ostvariti budući da Kraljevina Saudijska Arabija i bivša Jugoslavija nisu imale uspostavljene pune diplomatske odnose. U ovom slučaju su posebice bile značajne uloge pojedinaca i uloga Islamske zajednice BiH, čije je djelovanje popraćeno pisanjem i izvješćivanjem kroz objave Preporoda. Prvi kontakti između Bosne i Hercegovine i Kraljevine Saudijske Arabije ostvareni su posredno putem Islamske zajednice, te je nevolja bosanskih muslimana i prijetnja nasilja rezultirala snažnijem interesu među muslimanskim državama i Organizaciji islamske konferencije. Kroz intervjue sa pojedincima koji su odigrali bitnu ulogu u posredovanju veza između dvije države, doktorand otkriva kako je tekao ovaj proces pod uvjetima velike krize. Poglavlje prati prvi susret predsjednika Izetbegovića i kralja Fahda, te Saudijsko priznanje Bosne i Hercegovine. Kao dokazi ovih povijesnih političkih događaja se dostavljaju prilozi medijskih izvora i fotografija koji na slikovit način približavaju značaj samih događaja u kontekstu ratnih dešavanja. Posebice je značajno saopćenje Saudijske novinske agencije od 17.04.1992. godine kojim se službeno priznanje Republika Bosna i Hercegovina, nakon čega će uslijediti priznanje od većeg broja zaljevskih i muslimanskih država. Odnose dviju država su oblikovale i međudržavne posjete na najvišoj razini, prvenstveno tijekom rata u BiH, koje su dodatno ojačale diplomatske i političke veze. Prijem Bosne i Hercegovine u Ujedinjene nacije je također imao značajnu neformalnu podršku saudijskih diplomata koji su pomogli da se otklone dvoumice u vezi procedure prijema Bosna i Hercegovina, zajedno sa Slovenijom i Hrvatskom, u Generalnoj skupštini UN-a. Ovdje se, kao i u drugim primjerima, saudijska diplomacija i saudijski utjecaj u muslimanskom svijetu suprotstavljao diplomaciji SR Jugoslavije koja je i dalje imala podršku dijela država pokreta nesvrstanih. U radu se predstavljaju izvorni govori sa zasjedanja Generalne skupštine UN-a na kojoj je Bosna i Hercegovina postala punopravna članica. Kroz nastavak poglavlja doktorand detaljno izlaže dešavanja na desetom samitu Pokreta nesvrstanih u Jakarti 1992. godine na kojem je tadašnja SR Jugoslavija imala namjeru da blokira sudjelovanje BiH. Ipak, posredstvom utjecaja Saudijske Arabije, na samitu se dalo značajno mjesto BiH, te je osuđena „gnusna politika etničkog čišćenja od strane Srba u Bosni i Hercegovini“, ali bez izravne osude uloge i odgovornosti zvaničnoga Beograda. Kroz Organizaciju islamske konferencije su ratna dešavanja u Bosne i Hercegovine postala pitanje od međunarodnog značaja, te su se u velikoj mjeri preuzimala stajališta i politike koje su oslikavale bosansku stranu sukoba. Doktorand je dokazao da je posredovanje Kraljevine Saudijske Arabije u zastupanju interesa Bosne i Hercegovine i bosanskih muslimana prema međunarodnim organizacijama je u ovom periodu ranih ratnih dešavanja bilo od iznimnog značaja.

U **sedmom poglavlju** doktorand se dotiče druge veoma značajne uloge saudijske diplomacije, a to je izravni i neformalni utjecaj na involviranje Sjedinjenih Američkih Država u rat u Bosni i Hercegovini. Značaj ovog poglavlja je jednak prethodnom budući da prikazuje mjeru u kojoj je Kraljevina Saudijska Arabija koristila svoj utjecaj i sredstva da bi potakla administraciju u SAD da se jače uključi u okončanje rata u BiH. Kao primjer konkretne saudijske diplomatske pomoći se navodi odluka o ustupljivanju zgrade za diplomatsko predstavništvo BiH na jednoj od najznačajnijih lokacija u Washington DC-u, odmah pored američkoga State Department-a, na period od 100 godina uz naknadu od jednog dolara godišnje. Doktorand dalje predstavlja ulogu princa Bandara bin Sultana, saudijskog ambasadora u SAD, i izravni saudijski diplomatski pritisak na Clintonovu administraciju, primjerice kroz pismo kralja Fahda predsjedniku Clintonu. Uloga pojedinaca u oblikovanju vanjske politike i uspostavljanju međudržavnih odnosa bila je od izrazitog značaja, što se potvrđuje historiografskim dokazima. Primjerice, kroz Clintonovu izjavu nakon smrti kralja Fahda gdje se odaje priznanje njegovoj ulozi u mijenjanju američkog stajališta prema intervenciji u BiH. Iako nije do kraja moguće saznati stvarni značaj uloge saudijske diplomacije, kralja i drugih osoba iz Saudijske Arabije, te privrednih sporazuma, za konačno involviranje SAD u rat u BiH, ipak postoje dovoljno jaki dokazi da možemo tvrditi da postoji jaka korelacija. Sa snažnim empirijskim dokazima doktorand opravdano potvrđuje svoju hipotezu da je Kraljevina Saudijska Arabija ostvarila značajan indirektan utjecaj na američku vanjsku politiku i u konačnici na oblikovanje Dejtonskog mirovnog sporazuma.

U **osmom poglavlju** se stavlja fokus na diplomatske odnose između Kraljevine Saudijske Arabije i Bosne i Hercegovine nakon Daytona, posebice na različite oblike pomoći. Doktorand nam predstavlja trajnost podrške, prvenstveno kroz djelovanje Visokog saudijskog komiteta za pomoć BiH koji je uspostavljen 1992. godine. Komitet je u svom radu isticao kampanje prikupljanja pomoći u Kraljevini Saudijskoj Arabiji, raspodjelu različitih vidova humanitarne pomoći u BiH kroz terenske urede, te posebice poticanje obnove i izgradnje, te održivog povratka kroz Projekt Brčko. Na političkom planu se naglašava nastavak međudržavnih posjeta, kako posjete bosanskohercegovačkih zvaničnika Kraljevini Saudijskoj Arabiji, tako i uzvratne posjete saudijskih zvaničnika Bosni i Hercegovini. U ovom poglavlju se posvećuje pažnja i programima Saudijskog fonda za razvoj usmjerenim na jačanje post konfliktne privrede i razvoja, na investicije i ulaganja Kraljevine Saudijske Arabije u BiH, te na društvene i političke promjene u Kraljevini Saudijskoj Arabiji i stvaranje „Vizija 2030“ za Kraljevinu.

**Zaključna razmatranja** su data u **devetom poglavlju**. Prolazeći kroz istraživačko pitanje, glavna hipotezu i pojedinačne pomoćne hipoteze, doktorand ističe i kontekstualizira značaj i doprinos rada. Glavna i pojedinačne hipoteze se u cijelosti i li djelomično potvrđuju. Zaključuje da je utjecaj Kraljevine Saudijske Arabije bio izrazito značajan u određenim trenucima za vanjskopolitičko djelovanje Bosne i Hercegovine, te da je se tome posebice treba sagledati uloga pojedinaca kao stvaraoca vanjskopolitičkih odluka i preferencija. Ističe se historiografska vrijednost rada za proučavanje političkih dešavanja tijekom ranih 1990-ih, ali i teorijska vrijednost kao empirijska potvrda uloge lidera i značaja pojedinaca unutar organizacionih struktura u oblikovanju i usklađivanju vanjske politike, čak i između stranih država.

**3. Mišljenje i prijedlog Komisije:**

Komisija konstatira da je korigirana radna verzija doktorske disertacije doktorskog kandidata Mirnesa Kovača, MA, pod naslovom „**ODNOSI BOSNE I HERCEGOVINE SA KRALJEVINOM SAUDIJSKOM ARABIJOM I INVOLVIRANJE SJEDINJENIH AMERIČKIH DRŽAVA**“ cjelovito i interdisciplinarno politološko istraživanje o političko povijesnom procesu koji je nedovoljno istražen, a od iznimnog je značaja za politiku i društvo Bosne i Hercegovine. Kandidat dokazao sposobnost za znanstveni rad kroz doktorski studij gdje je savladao odgovarajuće metode znanstveno-istraživačkog rada, te dokazao da posjeduje sposobnost za znanstvenu analizu izuzetno složenog teorijskog i praktičnog problema. U određenju teme i pristupa istraživanju kandidat je pokazao sposobnost znanstvene imaginacije i umijeće identificiranja društveno i znanstveno relevantnih pojava koje do sada nisu odgovarajuće istražene.

Kandidat je svoje istraživanje kroz teorijsko metodološki okvir utemeljio u relevantnim politološkim teorijama i pristupima međunarodnih odnosa, te je postavio hipotetički okvir za empirijsko zasnovano istraživanje uporabom kombinacije historiografske i komparativne metode istraživanja. Pokazao je sposobnost izvođenja relevantnih zaključaka na visokoj razini znanstvene analize. Dobiveni rezultati su ishod dubinskog uvida u različite aspekte predmeta istraživanja, te spoznaje o povijesno političkom značaju pojedinih vanjskopolitičkih procesa. Sinteza teorijskog okvira i rezultata empirijskog istraživanja omogućila je kandidatu da na odgovarajući način doprinese boljem razumijevanju uloge pojedinaca, te uloge neformalnog djelovanja u oblikovanju i zagovaranju vanjske politike, posebice u kontekstu neizvjesnosti i krize, čime su u cijelosti ili djelomično potvrđene glavna i pomoćne hipoteze rada.

Značaj ove doktorske disertacije je višestruk. Prvenstveno se ogleda u detaljnoj deskripciji procesa vanjskopolitičkog djelovanja Bosne i Hercegovine, Kraljevine Saudijske Arabije i Sjedinjenih Američkih Država tijekom ranih 1990-ih godine. Cjelovit prikaz odnosa i komplementarnosti njihovih vanjskih politika do sada nije dat u znanstvenom obliku. Ovo se posebice odnosi na utjecaj saudijske diplomacije u zastupanju interesa Bosne i Hercegovine, poticanje jačeg involviranja SAD u ratu u BiH, te jačanja međunarodnog položaja države. Drugi izrazito značajan doprinos rada je u empirijskom potvrđivanju teorijskih pristupa u međunarodnim odnosima, prvenstveno značaja uloge pojedinaca u vanjskoj politici kroz okvir idealizma, kao i analizi značaja pojedinačnog vodstva u vanjskopolitičkoj analizi. Ovdje je također potrebno spomenuti značaj neformalnog djelovanja putem vjerskih institucija, privredne suradnje i pomoći, te poznanstava, čime se empirijski potvrđuje značaj konstruktivizma u međunarodnim odnosima, kao i uloga ne institucionaliziranih grupnih normi i pravila u vanjskopolitičkoj analizi.

Na osnovu svega prethodno navedenog Komisija smatra i jednoglasno zaključuje da doktorska disertacija Mirnesa Kovača, MA, zadovoljava sve relevantne kriterije znanstvenog rada. Cijeneći iskazane karakteristike, obilježja i ocjene analiziranog rada, **Komisija predlaže Vijeću Fakulteta političkih nauka Univerziteta u Sarajevu da usvoji ovo izvješće i zakaže javnu obranu doktorske disertacije „ODNOSI BOSNE I HERCEGOVINE SA KRALJEVINOM SAUDIJSKOM ARABIJOM I INVOLVIRANJE SJEDINJENIH AMERIČKIH DRŽAVA“, doktorskog kandidata, Mirnesa Kovača, MA.**

**Komisija:**

Dr. Sead Turčalo, vanredni profesor, predsjednik

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Damir Kapidžić, vanredni profesor, mentor, član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dr. Hamza Karčić, vanredni profesor, komentor, član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_